Broj: 711-I-792-P-202/18-02-18

Zagreb, 30. svibnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Perice Remenara, zamjenika općinskog načelnika Općine Domašinec,** na 12. sjednici, održanoj 30. svibnja 2018.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Perice Remenara, zamjenika općinskog načelnika Općine Domašinec, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije direktora trgovačkog društva INGENIUM d.o.o. te zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu (temeljnom kapitalu) trgovačkog društva INGENIUM d.o.o. na povjerenika.**
2. **Poziva se dužnosnik Perica Remenar da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da Perica Remenar obnaša dužnost zamjenika općinskog načelnika Općine Domašinec u mandatu 2017.-2021.g. počevši od 25. svibnja 2017.g. Stoga je Perica Remenar, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Pritom se napominje da sukladno članku 422. stavku 1. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13. i 110/15.), upravu društva s ograničenom odgovornošću, čini jedan ili više „direktora“.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na povezane osobe iz članka 4. stavka 5. ZSSI-a, ili na posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Uvidom u izvadak iz sudskog registra Trgovačkog suda u Varaždinu Povjerenstvo je utvrdilo da je pod matičnim brojem subjekta 0701501178 upisano trgovačko društvo INGENIUM d.o.o., OIB: 68804834793, sa sjedištem u Domašincu. Kao jedini osnivač i član toga trgovačkog društva upisan je Perica Remenar, s naznačenim osobnim podacima istima kao u podnesenom Izvješću o imovinskom stanju dužnosnika Perice Remenara, iz čega proizlazi da se radi o jednoj te istoj osobi. Ujedno, dužnosnik Perica Remenar upisan je i kao direktor istog trgovačkog društva, od upisa društva u sudski registar 19. travnja 2017.g.

Dužnosnik je Povjerenstvu dana 20. prosinca 2017.g., podnio Izvješće o imovinskom stanju dužnosnika, povodom stupanja na dužnost zamjenika općinskog načelnika Općine Domašinec. Dužnosnik je u navedenom Izvješću prijavio podatak da predmetnu dužnost obnaša volonterski, uz volontersku naknadu od 1.000,00 kuna neto mjesečno. Nadalje, u rubrici „drugi posao tijekom obnašanja mandata“ prijavio je podatak da obavlja posao direktora trgovačkog društva INGENIUM d.o.o., a u rubrici „plaća koju dužnosnik ostvaruje kod drugog poslodavca“ naveo je podatak da od nesamostalnog rada u društvu INGENIUM d.o.o. prima plaću u neto iznosu od 3.970,00 mjesečno.

Nadalje, u istom Izvješću o imovinskom stanju dužnosnika, u rubrici „poslovni udjeli, dionice i vrijednosni papiri u poslovnim subjektima" dužnosnik nije prijavio podatak da je osobno imatelj poslovnih udjela trgovačkog društva INGENIUM d.o.o., koji podatak proizlazi iz sudskog registra. S obzirom da dužnosnik uz podatak o vlasništvu poslovnih udjela, nije prijavio niti podatak, sadržan u propisanom obrascu Izvješća, da bi bio izvršen prijenos prava, opravdano se može zaključiti da dužnosnik nije na povjerenika prenio upravljačka prava na temelju poslovnog udjela u predmetnom trgovačkom društvu.

Potrebno je napomenuti da se na dužnosnike koji dužnost obnašaju volonterski ne primjenjuje zabrana istovremenog obavljanja drugih poslova kao stalnog i redovitog zanimanja, propisana člankom 13. stavkom 2. ZSSI-a. Međutim, zabrana istovremenog obnašanja dužnosti i članstva u upravi trgovačkog društva iz članka 14. stavka 1. ZSSI-a primjenjuje se neovisno o tome obnaša li pojedini dužnosnik dužnost profesionalno ili volonterski.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju na mogućnost da je dužnosnik Perica Remenar počinio povredu članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije direktora trgovačkog društva INGENIUM d.o.o. te povredu članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu (temeljnom kapitalu) trgovačkog društva INGENIUM d.o.o. na povjerenika.

Poziva se dužnosnik Perica Remenar da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke, a pored navedenog i da navede podatak te je li u razdoblju otkad je stupio na dužnost trgovačko društvo INGENIUM d.o.o. stupalo u poslovne odnose s Općinom Domašinec. Poziva se dužnosnik da uz očitovanje Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

Tijekom postupka pred Povjerenstvom potrebno je utvrditi okolnosti postupanja dužnosnika vezano za predmetnu mogućnost povrede članka 14. stavka 1. i članka 16. stavka 1. ZSSI-a te eventualne druge povrede vezano za gore utvrđene okolnosti. Povjerenstvo će po potrebi podatke zatražiti od nadležnih tijela javne vlasti.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Perica Remenar, elektroničkom dostavom
2. Objava na internetskoj stranici Povjerenstva
3. Pismohrana